કંઈક કરવાનું નક્કી કરી લો તો કોઈ પણ પડકારને પહોંચી વળાય છે. તેના માટે જરિયાત છે માત્ર મજબૂત ઇચ્છાશક્તિની. સાત મહાદ્વીપોનાં શિખરોમાંના એક એવા આફ્રિકાના કિલિમંજારો શિખરને સર કરનાર વિપિન ચૌધરીનું ઉપરોક્ત વિધાન છે. વિપિન રાષ્ટ્રીય સ્વયંસેવક સંઘના સ્વયંસેવક છે અને હાલ મુરાદાબાદ મહાનગરમાં વિદ્યાર્થી પ્રમુખની જવાબદારી નિભાવે છે. વિપિને શિખર પર ચડાઈની શરૂઆત ૧૨ ડિસેમ્બરે તંજાનિયાથી કરી હતી અને ૧૬ ડિસેમ્બર સવારે છ વાગે કિલિમંજારો શિખરની ચડાઈ પૂર્ણ કરી લીધી હતી. તેઓએ ૨૦ મિનિટ સુધી આ શિખર પર તિરંગો લહેરાવ્યો હતો. વિપિન જણાવે છે કે, માઈનસ ૨૦ ડિગ્રીના તાપમાનમાં જાણે મારા હાથ પગ સુન્ન થઈ ગયા હતા. સફળતાની આ ઘડીમાં પણ વિપિન પ્રાંતમાં આયોજિત રાષ્ટ્રોદયનો કાર્યક્રમ ન ભૂલ્યો અને તિરંગો લહેરાવ્યા બાદ રાષ્ટ્રોદયનું પોસ્ટર પણ લગાવ્યું. ઉલ્લેખનીય છે કે આગામી ૨૫ ફેબ્રુઆરીના રોજ મેરઠ પ્રાંતમાં રાષ્ટ્રોદય (સ્વયંસેવક સમાગમ) કાર્યક્રમ યોજાઈ રહ્યો છે, જેમાં અઢી લાખ સ્વયંસેવકો ભાગ લેવાના છે. વિપિન આ અગાઉ સિક્કિમનું રિનોક શિખર અને ઉત્તર કાશીનું ડાંડા શિખર પણ સર કરી ચૂક્યા છે. અહીં પણ તેઓએ તિરંગાની સાથે ભગવો ધ્વજ લહેરાવ્યો હતો. હવે વિપિનનું સ્વપ્ન માઉન્ટ એવરેસ્ટ સહિતનાં વિશ્ર્વનાં છ શિખરો પર રાષ્ટ્રધ્વજ અને ભગવો લહેરાવવાનું છે.